ກອງປະຊຸມເຜີຍແຜ່ນຳພາແນວຄິດ ກ່ຽວກັບໂຄງການກໍ່ສ້າງທາງລົດໄຟລາວ-ຈີນ ແລະປາຖະກະຖາວັນລັດຖະທຳມະນູນ ແຫ່ງ ສປປ ລາວ ຄົບຮອບ 25 ປີ.
ໃນຕອນບ່າຍຂອງວັນທີ 19 ກັນຍາ 2016 ທີ່ສະໂມສອນໃຫຍ່ ສະຖາບັນການເມືອງ ແລະການປົກ ຄອງແຫ່ງຊາດ ໄດ້ຈັດກອງປະຊຸມເຜີຍແຜ່ນຳພາແນວຄິດ ກ່ຽວກັບໂຄງການກໍ່ສ້າງທາງລົດໄຟລາວ-ຈີນ ແລະ ປາຖະກະຖາວັນລັດຖະທຳມະນູນແຫ່ງ ສປປ ລາວ ຄົບຮອບ 25 ປີ ເຂົ້າຮ່ວມໃນພິທີດັ່ງກ່າວ ມີຫົວໜ້າກົມ, ຮອງກົມ, ຄະນະວິຊາ, ພະ ນັກງານ, ຄູ-ອາຈານ ແລະ ນັກສຶກສາທຸກຮຸ່ນທຸກລະບົບເຂົ້າຮ່ວມຢ່າງພ້ອມພຽງ.
ຂຶ້ນເຜີຍແຜ່ນຳພາແນວຄິດ ກ່ຽວກັບໂຄງການກໍ່ສ້າງທາງລົດໄຟລາວ-ຈີນ ແມ່ນທ່ານ ລັດຕະ ນະມະນີ ຄູນນີວົງ ຮອງລັດຖະມົນຕີ ກະຊວງໂຍທາທິການ ແລະ ຂົນສົ່ງ, ຫົວໜ້າ ປະສານງານການກໍ່ສ້າງ ທາງລົດໄຟລາວ-ຈີນ ເຊິ່ງທ່ານໄດ້ກ່າວວ່າ ໂຄງການດັ່ງກ່າວເປັນໂຄງການຮ່ວມມືທີ່ສຳຄັນທີ່ສຸດຂອງສອງ ລັດຖະບານລາວ ແລະຈີນ. ດັ່ງນັ້ນ, ພັກ ແລະລັດຖະບານຂອງສອງປະເທດ ຈຶ່ງໄດ້ໃຫ້ຄວາມສຳຄັນແກ່ໂຄງ ການດັ່ງກ່າວ, ເຊິ່ງລັດຖະບານ ສປປ ລາວໄດ້ກຳນົດ 6 ນະໂຍບາຍພິເສດ ເພື່ອສະໜັບສະໜູນໂຄງການ ດັ່ງກ່າວ ຄື: ສິດໃນການນຳໃຊ້ທີ່ດິນ, ຄ່າອາກອນດ ຄ່າທຳນຽມຊັບພະຍາກອນ, ພາສີນຳເຂົ້າ, ຄ່າທຳນຽມ ການພັກເຊົາ ແລະເຮັດວຽກ ແລະໂຄງການສະໜັບສະໜູນທາງລົດໄຟ, ເຫັນດີຍົກເວັ້ນການເກັບຄ່າທຳ ນຽມ ການນຳເຂົ້າວັດສະດຸກໍ່ສາງ ແລະ ລັດຖະບານ ສປ ຈີນ ໄດ້ສະໜັບສະໜູນໃຫ້ລັດວິສາຫະ ກິດຂອງຈີນ ມາລົງທຶນກໍ່ສ້າງ ແລະ ດຳເນີນບໍລິການທາງລົດໄຟ; ອະນຸມັດເງິນກູ້ພິເສດໃຫ້ແກ່ຝ່າຍລາວ ນຳມາເປັນທຶນ 480 ລ້ານໂດລາສະຫະລັດ ດ້ວຍດອກເບ້ຍ 2,3% ຕໍ່ປີ ໂດຍຫຼັກການທົ່ວໄປໃນສາກົນແລ້ວແມ່ນຈະບໍ່ສາມາດກູ້ຢືມໄດ້ ແລະ ການກໍ່ສ້າງທາງລົດໄຟທົ່ວໄປໃນຈີນອັດຕາດອກເບ້ຍຂອງການລົງທຶນແມ່ນປະມານ 4,9% ຕໍ່ປີ ເຊິ່ງໂຄງການດັ່ງກ່າວນີ້ເປັນໂຄງການຮ່ວມມືຂອງສອງລັດຖະບານ ບໍ່ແມ່ນໂຄງການສຳປະທານຂອງເອກະຊົນ ເປັນໂຄງການທີ່ມີຄວາມໝາຍທາງປະຫວັດສາດ ແລະ ຍຸດ ທະສາດຂອງປະເທດເຮົາ ໃນການຂັບເຄື່ອນການພັດທະນາເສດຖະກິດ-ສັງຄົມຂອງຊາດເຮົາ ກໍຄືການປະຕິບັດນະໂຍບາຍຫັນປະເທດ ຈາກສະຖານະພາບທີ່ບໍ່ມີຊາຍແດນຕິດກັບທະເລ ໃຫ້ເປັນປະເທດເຊື່ອມຈອດກັບພາກພື້ນ ແລະ ສາກົນ. ດັ່ງນັ້ນ, ຈຶ່ງຮຽກຮ້ອງມາຍັງການຈັດຕັ້ງທຸກຂັ້ນ, ພະນັກງານ, ທະຫານ, ຕຳຫຼວດ ຈົ່ງໄດ້ໃຫ້ການຮ່ວມມື ແລະ ປະກອບສ່ວນຕາມໜ້າທີ່ຂອງໃຜລາວ ເພື່ອໃຫ້ໂຄງການນີ້ສຳເລັດຕາມຈຸດປະສົງລະດັບຄາດໝາຍ.
ໃນມື້ດຽວກັນນີ້, ສະຖາບັນກໍໄດ້ຈັດຕັ້ງປາຖະກະຖາວັນລັດຖະທຳມະນູນແຫ່ງ ສປປ ລາວ ຄົບຮອບ 25 ປີ ບັນຍາຍໂດຍ ທ່ານ ຮສ ພູວົງ ອຸ່ນຄຳແສນ ຮອງເລຂາຄະນະບໍລິຫານງານພັກ, ຮອງຫົວໜ້າ ສມປຊ ໂດຍທ່ານໄດ້ກ່າວວ່າ: ເນື່ອງໃນ ໂອກາດວັນລັດຖະທຳມະນູນແຫ່ງ ສປປ ລາວ ຄົບຮອບ 25 ປີເຊິ່ງຄອບຮອບປີໃຫຍ່ ຖືໂອກາດວັນສຳຄັນ ດັ່ງກ່າວ ຍົກໃຫ້ເຫັນເຖິງສະພາບແວດລ້ອມແຫ່ງການກຳເນີດ ລັດຖະທຳມະນູນ ຂອງ ສປປ ລາວ. ພາຍຫຼັງ ທີ່ປະເທດຊາດໄດ້ຮັບການສະຖາປະນາ ພັກໄດ້ວາງແນວທາງ ການປ່ຽນແປງໃໝ່ຮອບດ້ານເຊັ່ນ: ທາງດ້ານເສດຖະກິດ, ຫັນຈາກການຄຸ້ມຄອງລວມສູນບໍລິຫານເກື້ອກູນ ໄປສູ່ການຄຸ້ມຄອງຕາມກົນ ໄກຕະຫຼາດ ທີ່ມີການໄລ່ລຽງເສດຖະກິດ ແລະມີການດັດສົມຂອງລັດ ໂດຍອີງໃສ່ຄວາມຮຽກຮ້ອງຕ້ອງການແຫ່ງການປ່ຽນແປງໃໝ່ດັ່ງກ່າວ, ຈຶ່ງຈຳເປັນຕ້ອງຫັນໄປສູ່ການຄຸ້ມຄອງລັດ ດ້ວຍຖະທຳມະນູນ ແລະດ້ວຍກົດໝາຍຢ່າງເປັນເອກະພາບທັງນີ້ກໍເພື່ອຄຸ້ມຄອງລັດ, ຄຸ້ມຄອງສັງຄົມ, ຄຸ້ມ ຄອງຄອບຄົວ, ໝູ່ເພື່ອນ ແລະແຕ່ລະຄົນ.
ລັດຖະທຳມະນູນແຫ່ງ ສປປ ລາວ ໄດ້ກຳນົດແຈ້ງລະບອບການເມືອງ, ລະບອບເສດຖະກິດ-ສັງຄົມ, ລະບົບການຈັດຕັ້ງກົງຈັກລັດ ປະຊາທິປະໄຕ ປະຊາຊົນໃນໄລຍະໃໝ່, ການປ້ອງກັນຊາດ, ປ້ອງກັນ ຄວາມສະຫງົບ, ການຕ່າງປະເທດ, ສິດ ແລະ ພັນທະພື້ນຖານຂອງພົນລະເມືອງ, ພາສາ, ຕົວອັກສອນ,ເຄື່ອງໝາຍຊາດ, ທຸງຊາດ, ວັນຊາດ, ເງິນສະກຸນ ແລະນະຄອນຫຼວງ.
ນອກຈາກນັ້ນ, ທ່ານ ຮສ ພູວົງ ອຸ່ນຄຳແສນ ຍັງໄດ້ຍົກໃຫ້ເຫັນຜົນງານທີ່ປະຕິບັດໄດ້ດ້ານດີ, ດ້ານອ່ອນ ແລະຂໍ້ຄົງຄ້າງ, ບົດຮຽນທີ່ຖອດຖອນໄດ້ໃນການຈັດຕັ້ງປະຕິບັດລັດຖະທຳມະນູນ ແລະ ກົດໝາຍ ພ້ອມທັງຮຽກຮ້ອງ ໃຫ້ຄະນະພັກ, ຄະນະນຳ, ພະນັກງານ, ຄູ-ອາຈານ ຕະຫຼອດຮອດນັກສຶກສາ ຈົ່ງເພີ່ມທະ ວີນຳ້ໃຈຮັກຊາດ, ຄວາມສາມັກຄີເປັນເອກະພາບ, ນ້ຳໃຈເປັນເຈົ້າຕົນເອງເພິ່ງຕົນເອງ, ສ້າງຄວາມເຂັ້ມແຂງ ດ້ວຍຕົນເອງ, ບຸກບືນຜ່ານຜ່າຄວາມຫຍຸ້ງຍາກ, ປະກອບສ່ວນເຂົ້າໃນການຈັດຕັ້ງປະຕິບັດແນວທາງນະໂຍ ບາຍຂອງພັກ, ນະໂຍບາຍຂອງລັດ ກໍຄືແຜນພັດທະນາເສດຖະກິດ-ສັງຄົມ ຂອງລັດໃຫ້ປະ ກົດຜົນເປັນຈິງ.
ຂ່າວໂດຍ: ນ ດອກໄມ້ ຈັນດາລາ
ພາບໂດຍ: ຕາອັອດ ແສນທະວີສຸກ.